Turul II al alegerilor prezidențiale s-a încins în județul Neamț, cele două părți beligerante principale – ACL și PSD – intrând în faza plângerilor penale. ACL Neamț a anunțat că, sub semnătura liderilor Alexandru Drăgan, Marian Zlotea și Mihai Țurcanu, va depune o plângere la Parchetul de pe lângă Judecătoria Piatra Neamț împotriva reprezentanților PSD Neamț și în special a celor din Colegiul 7 Târgu Neamț, care ”în zilele de 15 și 16 noiembrie 2014 au împărțit alegătorilor pui congelați fără date de identificare, respectiv producător, valabilitate, proveniență”. ”Coroborând cu informațiile apărute în presă, că, din lotul de 100.000 de pui depistați în Ialomița cu pseudopestă aviară, au dispărut 35.000 de pui din județul Vaslui, solicităm și verificarea acestor produse, pentru a nu fi afectată sănătatea populației”, mai spun cei de la ACL Neamț.

Daniel Harpa, primarul de Târgu Neamț și președinte al PSD-ului local, a replicat tranșant la aceste acuzații: ”Nu știu nimic, acum aud prima dată despre asta. Este o intoxicare și o manevră electorală a celor de la ACL. Noi am făcut o campanie curată. Dacă se va confirma, după cercetările făcute de instituțiile abilitate, atunci cei care se fac vinovați de treaba asta să răspundă”.